Maties en taal: ‘Dink weer’ | Netwerk24
Deur Pieter Malan 22 Januarie 2017 00:01
Oudstudente van die Universiteit Stellenbosch word gevra om druk op hul alma mater uit te oefen om te “herbesin” oor sy besluit om Afrikaans as voertaal in te kort en ’n taalbeleid te aanvaar wat tot die “snelle verengelsing” van die universiteit sal lei.
Die oproep voor die konvokasie se jaarvergadering wat Donderdag plaasvind, kom ook kort voor ’n hofsaak waarin die universiteit gedwing gaan word om rekenskap te gee van sy beleid om voortaan Engels as voorkeurtaal te gebruik.
Dit het wel die reg om te vra dat die universiteit oop kaarte met sy alumni speel.
Die hofsaak, wat deur die organisasie Gelyke Kanse gevoer word, sal teen die einde van Maart in die hooggeregshof in Kaapstad begin.
Prof. Hermann Giliomee, wat reeds jare lank ’n stryd voer om Afrikaans se toekoms op Stellenbosch te verseker, skryf in ’n ope brief aan konvokasielede dat die uitfasering van Afrikaans as universiteitstaal “ingrypende implikasies” vir Afrikaans as skooltaal inhou.
“Behalwe vir die Potchefstroom-kampus (van die Noordwes-Universiteit) is daar geen plek waar persone wat hulle vir die onderwys met Afrikaans as voertaal wil bekwaam hul graad en hul onderwysdiploma kan ontvang nie. Dit beteken ook dat daar ál minder instellings sal wees waar kultuuroordrag van die een geslag na die volgende kan plaasvind.”
Giliomee meen dat Stellenbosch se konvokasie, ’n liggaam waaraan alle gegradueerdes van die universiteit behoort, die enigste statutêre liggaam van die US was wat sedert 2002 “bly aandring het op ’n vaste, volwaardige en volhoubare aanbod in Afrikaans”.
“Dit beteken nie die uitsluiting van Engels nie, maar dat die Engelse aanbod nie dié in Afrikaans ondergrawe nie.
“Die konvokasie kan nie op die universiteit ’n taalbeleid afdwing nie.
“Dit het wel die reg om te vra dat die universiteit oop kaarte met sy alumni speel.”
Die konvokasievergadering word Donderdag om 19:00 in die Paul Roos Sentrum op die gronde van Paul Roos Gimnasium in Stellenbosch gehou. Bel die universiteit by 021 808 4020 vir meer inligting.
Meer oor: Universiteit Stellenbosch | Gelyke Kanse | Taalbeleid | Konvokasie | Afrikaans
‘Besorgdes’ betoog oor Afrikaans
Gelyke Kanse is ware verligtes